Tuks-klasse hervat Maandag met ‘streng veiligheidsmaatreëls’Studente wat aan die #PrayerWalk by die Universiteit van Pretoria deelneem (Februarie 2016) Foto: ANA Lesings by die Universiteit van Pretoria (UP) sal volgende week hervat met verskerpte veiligheidsmaatreëls, het die instansie Donderdag gesê. “Die universiteit het bykomende en strenger veiligheidsmaatreëls in plek gestel,” het Anna-Retha Bouwer, woordvoerder van die universiteit, in ŉ telefoniese onderhoud met African News Agency gesê. “Ons werk ook saam met die polisie.” Die universiteit se twee kampusse in Groenkloof en Hatfield bly hierdie week gesluit. “Ons maak Maandag oop. Ons sal ŉ plan beraam wat betref akademiese aktiwiteit wat vir hierdie week geskeduleer is. ŉ Hersiene skedule sal uitgereik word. Ons sal vandag of môre met die studente kommunikeer,” het Bouwer bygevoeg. Sy het gesê daar is kommer oor die studietyd wat in die periode verlore gegaan het toe akademiese aktiwiteit opgeskort is. “Die bestuur van die Universiteit vergader steeds met studenteleiers en ander belanghebbendes om ŉ pad vorentoe te beraam, gebaseer op die beginsels van nie-gewelddadige deelname, om die kwessies aan te roer wat tot die ontwrigting en opskorting van lesings op die twee kampusse gelei het.” Studente wat aan die #PrayerWalk by die Universiteit van Pretoria deelneem (Februarie 2016) Foto: ANA Honderde studente het Donderdag stil oor die geslote kampus heen beweeg, terwyl hulle gebid het vir ŉ oplossing vir die rassespanning wat die instansie hierdie week geruk het. Die studente van verskillende rasse het slegs een groot plakkaat gehad, waarop #PrayerWalk geskryf is. Tobie Snyman, leier van die groep, het gesê hul samekoms is nie ŉ “vreedsame betoging” nie, maar ŉ “gebedsbyeenkoms”. “Die idee is net om op die kampus rond te loop en te bid. Ons wil hê God se beloftes vir hierdie land moet vervul word. Ons wil eenheid hê,” het hy gesê. “As ons verskillende plakkate het, het ons ouens wat een ding sê, en ouens wat ŉ ander ding sê. Dan sê hulle dalk dinge waarmee ons nie saamstem nie.” Snyman het gesê net soos die mure van Jerigo in die Bybel, sal die studente se vurige gebed “die atmosfeer verskuif”. Die groep vergader al sedert vroeg Maandagoggend en hoop om tot Sondag voort te gaan. Studente wat aan die #PrayerWalk by die Universiteit van Pretoria deelneem (Februarie 2016) Foto: ANA Verskeie motoriste in Lynnwoodweg het op hul toeter geblaas toe hulle verby die studente gery het, sommige wat loop en hande vashou. Die studente het uiteindelik in ŉ oop ruimte langs die universiteit se hoofingang bymekaargekom, in kleiner groepies verdeel en saam gebid. Verskeie veiligheidsbeamptes was op die kampus. ŉ Groep berede polisiebeamptes het ook die gebied gepatrolleer. UP-studente en vriende Martin Nel en Martin Mushomba het gesê hulle glo hul deelname aan die #PrayerWalk is ŉ standpunt vir eenheid en verdraagsaamheid. “Daar is tans baie onstuimigheid op ons kampus. Ek voel daar is ŉ skerp polarisering weens die rasseverdeling. Om een kant te ondersteun, kan slegs daartoe bydra dat die situasie opvlam. Om niks te doen nie, is ook ŉ standpunt op sy eie,” het Mushomba gesê. “Hierdie is deel van ŉ groter probleem in ons land. Haat gaan net tot nog meer haat lei. Dit is soos om gif te drink en te verwag die ander persoon gaan sterf. As jy haat, maak jy jouself seer.” Nel het gesê die rassespanning het die studente “stukkend” gelaat. “Die liefde van Jesus Christus gaan ons verenig. Ons kan nie op ons eie die pad vorentoe bepaal nie.” Geweld het Maandag op die universiteit se Hatfield- en Groenkloof-kampusse uitgebreek toe ŉ saak teen 27 UP-studente, wat van openbare geweld beskuldig word, uitgestel is tot 7 April vir verdere ondersoek. Die studente is vrygelaat op borgtog. Hulle is die vorige week Donderdag en Vrydag in hegtenis geneem tydens betogings oor die universiteit se taalbeleid. Akademiese aktiwiteit is verlede Vrydag opgeskort. Lees alle vorige berigte oor studentebetogings op Maroela Media.